Շարքային Փիսֆուլը (ֆիլմ)

Շարքային Փիսֆուլը (անգլ.՝ Private Peaceful), 2012 թվականին ռեժիսոր Պետ Օ'Քոննորի կողմից նկարահանված դրամատիկ ռազմական ֆիլմ։ Սցենարը գրել է Ռիդ Սայմոնը 2003 թվականին Մայքլ Մորպուրգոյի (անգլ.՝ Michael Morpurgo) գրած համանուն վեպի հիման վրա։ Այս ֆիլմում իր դերը դարձել է վերջինը դերասան Ռիչարդ Գրիֆիտսի համար։


== Սյուժե ==
Շարքային Փիսֆուլը բանտախցում սպասում է մահապատժին և պատմում 20-րդ դարի սկզբին Դևոնշիրում ապրող աղքատ ընտանիքի մասին։ Երկու եղբայրներից կրտսերը՝ Թոմոն, դպրոց գնալու առաջին օրը հանդիպում է Մոլլիին ու սիրահարվում նրան։ Ավագ եղբայրը՝ Չարլին, միշտ պաշտպանում էր նրան, երբ միասին փախչում էին Վուլֆ տատիկից, ով սիրում էր մերկ լողանալ ու հուսահատության էր հասցնում իրենց մորը՝ Հեյզելին, ով կորցրել էր ամուսնուն անտառահատման ժամանակ տեղի ունեցած դժբախտ պատահարի արդյունքում։ Այդ ժամանակ երկու եղբայրները չնչին գումարի համար աշխատում են նախկին գնդապետի մոտ։ Հետագայում Չարլին ու Մոլլին սկսում են հանդիպել. Մոլլին հղիանում է, և նրանք ամուսնանում են գյուղի եկեղեցում, սակայն քահանան հրաժարվում է խփել զանգերը։ Եղբայրները գժտնվում են, սակայն երբ Թոմոն, ստելով իր տարիքի մասին, կամավոր մեկնում է մասնակցելու Առաջին համաշխարհային պատերազմին, Չարլին նրա հետևից գնում է Ֆլանդրիա։ Այնտեղ նրանք ականատես են լինում գազային հարձակումների, գերմանական զորքերի հրաձգությանը, իրենց ընկերների սարսափելի մահվան, սերժանտ Հենլիի արհամարհական վերաբերմունքին։ Գերմանացիների վրա հարձակման ժամանակ Չարլին չի ենթարկվում սերժանտ Հենլիի ուղղակի հրամանին և մնում է վիրավոր Թոմոյի հետ չեզոք գոտում։ Արդյունքում Չարլիին մեղադրում են վախկոտության մեջ, և նա կանգնում է ռազմական դատարանի առաջ։ Առավոտյան՝ մահապատժի ժամանակ, Չարլին մահանում է իր սիրած «Oranges and Lemons» մանկական երգը երգելով. նա ուրախ է, քանի որ Թոմոն խոստացել է հոգ տանել Մոլլիի ու իրենց նորածին որդու՝ Փոքրիկ Թոմոյի մասին։


== Դերերում ==


== Արտադրություն ==
Ֆիլմի ստեղծումը ֆինանսավորել են ավելի քան հարյուր փոքր ներդրողներ, որոնք հատկացրել են երեք կամ հինգ հազարից մինչև 10 հազար ֆունտ ստեռլինգ։ Նկարահանումներն անցկացվել են Անգլիայում, իսկ մարտերի տեսարանները՝ Իպսվիչի սահմաններում գտնվող հատուկ ֆերմայում։ ԱՄՆ-ում ու Կանադայում ֆիլմի վարձույթի իրավունքները ձեռք է բերել «BBC Worldwide North America» ընկերությունը։
2014 թվականին ֆիլմը ներառվել է 11-14 տարեկան դպրոցականների համար նախատեսված ծրագրում, իսկ գիրքը Գրական ազգային հիմնադրամի կողմից երաշխավորվել է Առաջին համաշխարհային պատերազմի սկսվելու հարյուրամյա տարելիցից առաջ գրադարաններում տարածելու համար։ Դրա հետ կապված՝ ֆիլմի պրոդյուսեր Գայ դե Բոժյոն ասել է, թե «ֆիլմն արժանացել է ուսուցիչների բարձր գնահատականներին որպես ուսումնական օժանդակ նյութ Առաջին համաշխարհային պատերազմը ներկայացնելու համար՝ հավատարիմ մնալով Մայքլի օրիգինալ վեպին։ Ուսումնական հաստատություններում աճող համոզում կա, թե «Շարքային Փիսֆուլը» իդեալական նախագիծ է հարյուրամյակի համար. այն ոչ կանակալություն է, ոչ ուռա-հայրենասիրություն և ոչ էլ սենտիմենտալիզմ»։


== Սաունդթրեք ==
Սկզբում նախատեսվում էր, որ ֆիլմի երաժշտությունը գրելու է Մարկ Նոպֆլերը, սակայն հետո այդ գործն ստանձնեց Ռեյչել Փորտմանը։ Քսաներկու երգերից կազմված սաունդթրեքը թողարկվել է 2012 թվականի հոկտեմբերի 22-ին։


== Ծանոթագրություններ ==


== Արտաքին հղումներ ==
«Շարքային Փիսֆուլը» - պաշտոնական կայք
Փիսֆուլը»/ «Շարքային Փիսֆուլը (ֆիլմ)»(անգլ.) ֆիլմը Internet Movie Database կայքում
«Շարքային Փիսֆուլը»(անգլ.) ֆիլմը Rotten Tomatoes կայքում